આ જાણકારોનો આમેય બહુ ત્રાસ હોય છે. માર્ચ એપ્રિલમાં વાદળ આવે કે ક્લાઈમેટ ચેન્જની અસરથી કમોસમી વરસાદ પડે તો સૌથી પહેલા કોક તમને ‘કેરીનો પાક આ વખતે ૭૦% આવશે’ એવી આગાહી કરીને ચોંકાવી દે. જાણે એક્સપર્ટને એકાદ જિલ્લામાં વરસાદ પડે એમાં એ જિલ્લામાં પાકતી કુલ કેરીમાંથી ૩૦% કેરીઓ ખરી પડી એવી પાક્કી માહિતી હોય! આવા જાણકારો તમને માનસિક રીતે વધારે ભાવની કેરી ખાવા અથવા ઓછી કેરી ખાવા માટે તૈયાર કરી દે છે. દુકાનદારો પણ મારા બેટા એવા હોંશિયાર થઈ ગયા છે કે તમે ભાવતાલ કરાવો તો છાપામાં આવેલી ફિગર્સ તમને સંભળાવે, કે ‘બેન, આટલો માલ માંડ આયો છે એ કહો ને!’